LIETUVOS RESPUBLIKOS SVEIKATOS APSAUGOS MINISTRAS –

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL UŽSIENIEČIŲ, NETEISĖTAI KIRTUSIŲ LIETUVOS RESPUBLIKOS VALSTYBĖS SIENĄ, KURIEMS PATVIRTINTA LENGVA COVID-19 LIGOS (KORONAVIRUSO INFEKCIJOS) FORMA, KURIE ĮTARIAMI, KAD SERGA COVID-19 LIGA (KORONAVIRUSO INFEKCIJA), ARBA KURIE TURĖJO SĄLYTĮ SU SERGANČIUOJU COVID-19 LIGA (KORONAVIRUSO INFEKCIJA), IZOLIAVIMO ORGANIZAVIMO VIEŠOJOJE ĮSTAIGOJE ŠVENČIONIŲ RAJONO LIGONINĖJE

2021 m. rugpjūčio 16 d. Nr. V-1869

Vilnius

Vadovaudamasis Lietuvos Respublikos civilinės saugos įstatymo 2 straipsnio 12 dalimi, 15 straipsnio 2 dalies 4 punktu ir 19 straipsniu, Lietuvos Respublikos žmonių užkrečiamųjų ligų profilaktikos ir kontrolės įstatymo 37 straipsnio 2 dalies 1 punktu, Valstybinio ekstremaliųjų situacijų valdymo plano, patvirtinto Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, 2 priedo 7 punktu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“ ir siekdamas organizuoti tinkamą pagalbą dėl COVID-19 ligos (koronaviruso infekcijos), n u s p r e n d ž i u:

Įpareigoti:

1. Viešąją įstaigą Švenčionių rajono ligoninę (toliau – VšĮ Švenčionių rajono ligoninė) sudaryti sąlygas izoliuoti užsieniečius, neteisėtai kirtusius Lietuvos Respublikos valstybės sieną, kuriems patvirtinta lengva COVID-19 ligos (koronaviruso infekcijos) forma, kurie įtariami, kad serga COVID-19 liga (koronaviruso infekcija), arba kurie turėjo sąlytį su sergančiuoju COVID-19 liga (koronaviruso infekcija) (toliau – užsieniečiai), pagal Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklių, patvirtintų Lietuvos Respublikos sveikatos apsaugos ministro 2020 m. kovo 12 d. įsakymu Nr. V-352 „Dėl Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklių patvirtinimo“ reikalavimus, skiriant ne mažiau kaip 18 lovų laikantis šių principų:

1.1. suteikti izoliavimo patalpas užsieniečiams, kad būtų užtikrintas užsieniečių savarankiškas ambulatorinis gydymasis, jiems nuotoliniu būdu konsultuojantis su VšĮ Švenčionių rajono ligoninės arba kitos asmens sveikatos priežiūros įstaigos gydytoju;

1.2. paskirti budintį slaugytoją, atsakingą už užsieniečio sveikatos būklės stebėseną, kuris:

1.2.1. 1 kartą per dieną, pagal galimybes naudodamasis nuotolinio ryšio priemonėmis (telefonu), įvertintų izoliuoto užsieniečio savijautą, kūno temperatūrą;

1.2.2. pablogėjus užsieniečio sveikatos būklei, skambintų į Bendrąjį pagalbos centrą telefono numeriu 112, kad užsienietį pervežtų į sveikatos priežiūros įstaigą, teikiančią sveikatos priežiūros paslaugas dėl COVID-19 ligos (koronaviruso infekcijos), vadovaujantis Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašu, patvirtintu Lietuvos Respublikos sveikatos apsaugos ministro 2020 m. kovo 4 d. įsakymu Nr. V-281 „Dėl Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašo patvirtinimo“ (toliau – COVID-19 ligoninė);

1.3. prireikus organizuoti socialinių paslaugų teikimą ir vaistinių preparatų užsieniečiams, sergantiems lėtinėmis ligomis, pristatymą į VšĮ Švenčionių rajono ligoninę;

1.4. užtikrinti VšĮ Švenčionių rajono ligoninėje infekcijų kontrolės reikalavimus (aplinkos (patalpų, daiktų, įrenginių) paviršių valymas ar dezinfekcija, pacientų nešvarių skalbinių tvarkymas ir kt.) ne rečiau kaip 1 kartą per savaitę pagal Lietuvos higienos normos HN 47-1:2020 „Asmens sveikatos priežiūros įstaigos: infekcijų kontrolės reikalavimai“, patvirtintos Lietuvos Respublikos sveikatos apsaugos ministro 2012 m. spalio 19 d. įsakymu Nr. V-946 „Dėl Lietuvos higienos normos HN 47-1:2020 „Asmens sveikatos priežiūros įstaigos: infekcijų kontrolės reikalavimai“ patvirtinimo“, reikalavimus ir Lietuvos Respublikos sveikatos apsaugos ministerijos interneto svetainėje https://sam.lrv.lt/uploads/sam/documents/files/KORONA/Rekomendacijos%20del%20infekciju%20kontroles%20priemoniu%20ASPI.pdf skelbiamas rekomendacijas;

1.5. užtikrinti, kad užsieniečių nešvarūs skalbiniai būtų skalbiami pagal Lietuvos higienos normos HN 130:2012 „Skalbyklų paslaugų sveikatos saugos reikalavimai“, patvirtintos Lietuvos Respublikos sveikatos apsaugos ministro 2012 m. sausio 13 d. įsakymu Nr. V-22 „Dėl Lietuvos higienos normos HN 130:2012 „Skalbyklų paslaugų sveikatos saugos reikalavimai“ patvirtinimo“ reikalavimus;

1.6. organizuoti užsieniečių maitinimą;

1.7. bendradarbiaujant su Švenčionių rajono savivaldybės administracija, organizuoti užsieniečiams tepinėlio paėmimą COVID-19 ligos (koronoviruso infekcijos) tyrimui;

1.8. laikyti užsienietį pasveikusiu ir izoliaciją nutraukti pagal Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo, patvirtinto Lietuvos Respublikos sveikatos apsaugos ministro 2020 m. kovo 16 d. įsakymu Nr. V-383 „Dėl Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo patvirtinimo“, 32 punkte nustatytus kriterijus.

2. Valstybės sienos apsaugos tarnybą prie Vidaus reikalų ministerijos:

2.1. susiderinus su Viešojo saugumo tarnyba prie Vidaus reikalų ministerijos ir Policijos departamentu prie Vidaus reikalų ministerijos organizuoti užsieniečių pristatymą į ir jų išvežimą iš VšĮ Švenčionių rajono ligoninės;

2.2. užtikrinti vertėjų paslaugas užsieniečių izoliavimo VšĮ Švenčionių rajono ligoninėje metu.

3. Viešojo saugumo tarnybą prie Vidaus reikalų ministerijos ir Policijos departamentą prie Vidaus reikalų ministerijos dalyvauti užtikrinant užsieniečių priežiūrą ir palaikant viešąją tvarką VšĮ Švenčionių rajono ligoninėje.

4. Valstybinę ligonių kasą prie Sveikatos apsaugos ministerijos apmokėti VšĮ Švenčionių ligoninei už šio sprendimo 1 punkte nurodytą užsieniečių izoliavimą slaugos ir palaikomojo gydymo paslaugos kaina, nustatyta Slaugos ir palaikomojo gydymo paslaugų ir jų bazinių kainų sąrašo, patvirtinto sveikatos apsaugos ministro 2011 m. gruodžio 27 d. įsakymu Nr. V-1145 „Dėl Aktyviojo gydymo stacionarinėms paslaugoms nepriskiriamų asmens sveikatos priežiūros paslaugų, kurių išlaidos apmokamos Privalomojo sveikatos draudimo fondo biudžeto lėšomis, ir jų bazinių kainų sąrašų ir slaugos ir palaikomojo gydymo paslaugų ir jų bazinių kainų sąrašo patvirtinimo“, 1 punkte.

Sveikatos apsaugos ministras, valstybės lygio

ekstremaliosios situacijos valstybės operacijų vadovas	Arūnas Dulkys